“สหรัฐ” โควิดเล่นงาน “ส่งออกทรุด-นำเข้าร่วง” ขาดดุลการค้าสูงสุดรอบ 12 ปี
“กระทรวงพาณิชย์สหรัฐ” เผยตัวเลขการค้าขาดดุลปี 63 สูงสุดรอบ 12 ปี “ส่งออกทรุดลง 15.7% -น้ำเข้าร่วงลง 9.5%” กระทบจากพิษโควิด
5 ก.พ. 2564

ผู้สื่อข่าวรายงานว่า กระทรวงพาณิชย์สหรัฐมีการเปิดเผยถึงตัวเลขขาดดุลการค้าของสหรัฐพุ่งขึ้น 17.7% สู่ระดับ 6.787 แสนล้านดอลลาร์ในปี 2563 ซึ่งเป็นระดับสูงสุดนับตั้งแต่ปี 2551 โดยได้รับผลกระทบจากการแพร่ระบาดของไวรัสโควิด-19 ซึ่งเป็นอุปสรรคต่อกระแสการค้าทั้งในภาคสินค้าและบริการ
ทั้งนี้ การส่งออกทรุดตัวลง 15.7% ในปี 2563 แตะระดับต่ำสุดนับตั้งแต่ปี 2553 ขณะที่การนำเข้าร่วงลง 9.5% แตะระดับต่ำสุดในรอบ 4 ปี
ขณะเดียวกัน กระทรวงพาณิชย์สหรัฐเปิดเผยว่า ตัวเลขขาดดุลการค้าของสหรัฐลดลง 3.5% สู่ระดับ 6.66 หมื่นล้านดอลลาร์ในเดือนธ.ค.2563 แต่สูงกว่าที่นักวิเคราะห์คาดการณ์ที่ระดับ 6.57 หมื่นล้านดอลลาร์
กระทรวงพาณิชย์ระบุว่า การนำเข้าเพิ่มขึ้น 1.5% สู่ระดับ 2.177 แสนล้านดอลลาร์ในเดือนธ.ค. ขณะที่การส่งออกเพิ่มขึ้น 4.7% สู่ระดับ 1.335 แสนล้านดอลลาร์